runetrust/blame-folketinget-dk huggingface dataset:
Niels Flemming Hansen (KF), 2023-10-26:
Mange tak for det, hr. formand.
Meget er jo allerede sagt på nuværende tidspunkt.
Vi skal sørge for, at det altid er godt at bo på landet og bo ude på de danske småøer.
Vi skal også sørge for, at det kan lade sig gøre at drive en virksomhed ude på de danske småøer.
Man hører jo historier om, at folk har været på restauranter og spist og af uransagelige årsager ikke kan køre derfra.
Så er det kokken, der skal køre folk hjem, og det giver vi nu mulighed for at kunne gøre på lovlig vis, og det er vi sådan set glade for.
Vi er meget positive over for forslaget, som giver en bedre mulighed for lovlig personbefordring på mindre og ikke brofaste øer, så det her er bestemt et skridt i den rigtige retning.
Vi støtter forslaget, og jeg skulle hilse fra Liberal Alliance og sige, at det gør de også.
Kenneth Fredslund Petersen (DD), 2023-10-26:
Tak, formand.
Med lovforslaget får transportministeren bemyndigelse til at fastsætte regler om, at taxiloven ikke skal finde anvendelse på visse øer, hvor der ikke er almindelig adgang til taxakørsel, hvis kommunen ønsker det.
Forslaget medfører, at privatpersoner får mulighed for at transportere andre personer mod betaling på de øer, som undtages fra taxilovens anvendelsesområde, uden at skulle efterleve taxiloven.
Forslaget gælder for alle ikke bro- eller landfaste øer, undtagen Bornholm, og der må ikke i forvejen være taxaer på øen.
Vi kan godt se de udfordringer, der er i de her små øsamfund.
Sofie Lippert (SF), 2023-10-26:
Mobiliteten på de danske småøer er vigtig, ja, mobiliteten i hele Danmark er vigtig for SF, og derfor er vi glade, når regeringen fremsætter forslag med formålet at øge denne.
Når jeg alligevel ikke står på denne talerstol og jubler, skyldes det flere ting.
Det bekymrer mig at fratage områder helt fra taxiloven.
Samtidig er den til for at sikre, at dem, der kører taxa, kan gøre det på ordentlige vilkår.
I SF er vi glade for den nuværende taxilov.
Derfor mener vi i udgangspunktet ikke, at det er en forbedring for et lokalområde at fritage det fra lovgivningen.
Når det er sagt, kan jeg sagtens se, at loven skaber mange benspænd i små lokalområder, hvor der ikke er brug for taxaer i døgndrift, men man måske af og til har brug for at kunne købe sig til et lift.
Derfor lytter jeg også til de mange positive høringssvar med vægt på, at øer, der i dag har taxakørsel, ikke pludselig skal fritages, da det jo har vist sig muligt at drive taxakørsel inden for lovens rammer netop der.
Samtidig kan vi ikke ignorere et i mine øjne afgørende høringssvar fra Sammenslutningen af Danske Småøer; deres bekymring for udviklingen på småøerne bør vi tage meget seriøst.
Sidst, men ikke mindst,
vil jeg gerne vende tilbage til min første pointe: SF kan godt lide taxiloven, og dette må ikke blive et første skridt på vejen til at rulle den tilbage.
Jeg sætter pris på, at ministeren i første omgang i høringsnotatet afviser at udvide dette til flere områder.
SF kan i udgangspunktet ikke støtte en fuld fritagelse fra taxiloven på øerne, men håber, at vi gennem udvalgsbehandlingen kan finde frem til et ændringsforslag, der tager højde for de bekymringer, Sammenslutningen af Danske Småøer har, og dermed kan nøjes med at fritage områder fra den delmængde af taxiloven, der skaber de største benspænd.
Peter Have (M), 2023-10-26:
Tak for det, formand.
Det er vores opgave som politikere at gøre det muligt at bosætte sig i hele landet, også på de små øer, som man skal sejle til.
Derfor skal vi heller ikke have lovgivning, der står i vejen for mobiliteten på de mindre øer.
For sådan er det i dag: Den nuværende lovgivning er en hindring for adgangen til transport på øerne – og sådan skal det ikke være.
Derfor ønsker vi med dette forslag at undtage visse øer for taxilovens anvendelsesområde, for det giver ganske enkelt ikke mening at drive taxavirksomhed på øer, hvor kørselsbehovet er rigtig lavt.
Det betyder ikke, at der ikke skal betales skat af indtægterne, og det betyder heller ikke, at man kan overtage en eksisterende virksomheds kørsel, for det er en forudsætning, at der ikke er nogen taxakørsel på øen i forvejen.
Men det er en måde at gøre livet på de små øer nemmere og mere fleksibelt – det er noget, som både regeringen og Moderaterne går op i – og vi støtter varmt forslaget.
Kim Edberg Andersen (NB), 2023-10-26:
Tak for det.
Nu er jeg jo hæmmet af, at jeg har været i entreprenørbranchen i rigtig mange år og har været en af dem, der har søgt ledningsoplysningerne, og en af dem, der har været ramt af det, når folk ikke svarede.
Men jeg bliver også nødt til at sige, at der også er brodne kar den anden vej, og det er derfor, jeg bliver noget bekymret, når Radikale nu begynder at snakke om de her 2-månedersfrister.
Hvis der er nogen, der burde kunne planlægge 2 måneder frem, er det dem, der graver fiberkabler ned, for guderne skal vide, at det er et stort projekt.
Der kunne man jo søge og informere tidligt nok.
Derimod kan jeg godt blive ret bekymret for, at en privatperson lige pludselig får ganske kort tid til at tømme skure, og hvad man ellers har til at stå ude ved vejen.
For når der bliver udført gravearbejde, skal man huske at graverne også har ret til at have en skråning.
Det vil sige, at det er ret store områder, en privat husejer har.
Har Socialdemokraterne overhovedet tænkt det igennem og tænkt på de gener, det kan medføre for privatpersoner, at naboen får et telekabel gravet ned?
Der er faktisk privatpersoner, der bliver ramt af det, når man graver, især når store virksomheder graver eller det offentlige graver.
Maria Durhuus (S), 2023-10-26:
Jeg mener, at der er nogle meget gode afsnit i den her gældende lovgivning om erstatninger og om krav til reetablering ved gravearbejde for de borgere, der måtte blive berørt.
Men jeg har meget stor tillid til, at når vi lægger beslutningskompetencerne ude i kommunalbestyrelserne, kan de også ude i kommunerne afveje konsekvenser og gener for de borgere, beslutningerne vedrører.
Kim Edberg Andersen (NB), 2023-10-26:
Det er, fordi jeg blev så glad, at jeg var lige ved at trille ned ad stolen, da fru Jette Gottlieb sagde: Mere asfalt til hele landet.
Jeg tænkte: Endelig – endelig – har Enhedslisten set lyset.
Og der blev jeg nok positiv lige hurtigt nok.
Men når fru Jette Gottlieb siger, at mere asfalt i sig selv de facto vil føre til mere bilisme, er det så ikke bare, fordi vi godt ved, at den offentlige transport ikke virker?
Og folk skal jo transporteres rundt, og hvis man skal transporteres rundt, hjælper det selvfølgelig på muligheden for, at man får lyst til at købe en bil, at der også er en vej i nærheden.
Jette Gottlieb (EL), 2023-10-26:
Mange tak.
Jeg går som tidligere nævnt ikke ind for bunkelovforslag, og her har vi igen et bunkelovforslag med tre forslag, der intet har med hinanden at gøre.
Den eneste fælles overskrift, jeg kan finde, er: Så meget motorvej som muligt over det meste af landet.
Og det er selvfølgelig ikke nogen særlig flatterende titel på et lovforslag.
Så er der en del misforståelser.
Al forskning viser, at mere vej fører til mere trafik og fører til flere biler, og der er ikke noget som helst belæg for, at trængslen forsvinder af det.
Og det gælder umiddelbart for to af forslagene.
Så vil jeg fremhæve forslaget om Kalundborgmotorvejen som et særlig ondartet eksempel på dårlig proces.
Vi er – foreløbig, må jeg understrege – endt med en fordyrelse på ½ mia. kr. og en ministerielt støttet regnemaskine, der når frem til, at den samfundsmæssige værdi er negativ.
Enhedslisten stemmer imod hele forslaget.
Niels Flemming Hansen (KF), 2023-10-26:
Så kommer vi i gang – endelig i gang, skulle jeg næsten til at sige – med at udbygge motorvej E20 og E45 ved Kolding, anlægge Kalundborgmotorvejens tredje etape og udbygge rute 15 mellem Ringkøbing og Herning.
Jeg vil dog gerne takke ministeren og ministeriet for det meget, meget fine og grundige arbejde, der har været med alle de her tre processer og også muligheden for at ændre nogle ting undervejs.
Det har jeg i hvert fald selv været meget, meget glad for, og jeg synes også, at mine ordførerkollegaer har været meget, meget gode og pragmatiske i den retning.
Når det er sagt, vil jeg sige, at jeg i virkeligheden nok har det lidt ligesom ministeren, nemlig at det her med at komme ud i landet og ud at opleve de her projekter, vi står med, er noget, som er værd at bruge tid på, og da livet skal være sjovere end at se fjernsyn, brugte jeg her for relativt nylig en onsdag aften på at køre ud med en af vores byrådskollegaer oppe omkring Holbæk-Kalundborg-området for at kigge lidt på de udbygninger, vi skulle lave.
Det er jo altid rart på den måde at komme ud at sparke dæk.
Der faldt jeg så sammen med ham over et område, hvor vi har en større lastvognsvirksomhed, som har ind- og udkørsler, som så desværre ikke er med.
Jeg har været mine notater igennem og kan sige, at det er området omkring Bødkervej med en udfletning til noget, der hedder Cementvejen.
Der fik vi oplyst, at der kører ca. 132.000 lastbiler om året på det stykke, og det har vi simpelt hen ikke fået med.
Jeg forventer, det er Vejdirektoratet, som ikke har været helt i mål med det,
og jeg synes jeg da i hvert fald lige, vi skal kigge på her i processen, om der er noget at gøre.
For som formand for Færdselssikkerhedskommissionen kan jeg godt være lidt i hvert fald nervøs for det ret massive antal lastbiler på en relativt kort strækning.
Så det kunne være, at vi skulle prøve at gøre noget ved det.
Ellers kan jeg sige, at vi støtter forslaget, og jeg skulle hilse fra Liberal Alliance, ligesom jeg i øvrigt også skulle ved det sidste forslag, og sige, at de også bakker op om det.
Tusind tak.
Jette Gottlieb (EL), 2023-10-26:
Jeg tror, at spørgeren glemmer, at cirka en tredjedel af befolkningen ikke har det valg.
En tredjedel af befolkningen kan ikke bare køre bil, og det kan de ikke, fordi de er for unge eller for gamle eller for fattige eller muligvis har en klimabetinget modvilje mod at køre bil.
En tredjedel af befolkningen vil være afhængige af, at der findes en kollektiv trafik, og derfor er det selvfølgelig Enhedslistens meget klare princip, at den kollektive trafik skal udbygges, så den i enhver henseende dækker behovet
for danskere i hele landet.
Sofie Lippert (SF), 2023-10-26:
Her får vi jo så endnu en tre-i-en-løsning, hvor det, der måtte synes at være tre anlægslove, er blevet til én anlægslov.
Fælles for projekterne er selvfølgelig, at det er en del af aftalen om infrastrukturplan 2035 – en aftale, vi i SF er en del af.
Det er dog ikke alle tre projekter, jeg i dag er lige glad for at skulle godkende; særlig er der et projekt, der har skabt meget bøvl, og det drejer sig om Kalundborgmotorvejen.
Borgere og organisationer føler sig ikke hørt i en proces, der er endt med en fordyrelse på over en ½ mia. kr., en fordyrelse, der resulterer i, at projektet ikke længere er samfundsøkonomisk rentabelt.
Som ordfører og medlem af forligskredsen stemmer jeg selvfølgelig for et projekt, vi har aftalt at gennemføre, og som sikrer mobilitet og vækst i det vestsjællandske.
Men jeg håber, at man i regeringen lytter til den kritik, der kommer fra flere kanter om netop dette projekt, for det er også et projekt, der har født borgergrupper og er kilde til mange frustrationer, langt flere end de to andre vejprojekter i dette lovforslag, hvilket klart viser, at der ikke er tale om automatiske ikke-i-min-baghave-reaktioner.
Ser man på de andre projekter, er modstanden langt mindre, og ønskerne handler mest af alt om tilføjelser.
Her er vi i SF især glade for de positive effekter for vindmølletransporter, som udbygningen af rute 15 får.
Vi kommer til at stemme for lovforslaget.
Peter Have (M), 2023-10-26:
Tak for det.
Lovforslaget er en del af udmøntningen af den store politiske aftale på transportområdet, infrastrukturplan 2035, som har til formål at styrke infrastrukturen i Danmark og skabe bedre sammenhængende vejforbindelser i hele landet.
Det skal ikke være nogen hemmelighed, at det handler om politisk prioritering, når nogle projekter tilvælges og andre fravælges.
I dette konkrete lovforslag handler det bl.a. om at bemyndige transportministeren til at udbygge motorvej E20/E45 ved Kolding med et ekstra spor i hver retning, at udbygge af tredje etape af Kalundborgmotorvejen og ikke mindst at udbygge rute 15 mellem Ringkøbing og Herning med en 2+1-vej på dele af strækningen, som tidligere er blevet fravalgt.
Derfor er jeg glad for, at vi i forbindelse med udmøntningen af land og by-puljen i fællesskab har besluttet, at der afsættes midler til de førnævnte projekter, så de alligevel kan gennemføres og kan være til glæde lokalt og på sigt forbedre trafikforholdene.
Der vil naturligvis altid være nogle negative konsekvenser ved så store anlægsprojekter som disse, men i det store hele mener vi i Moderaterne, at gevinsterne er større, og derfor bakker vi op om lovforslaget.
Peter Juel-Jensen (V), 2023-10-26:
Tak for det, formand.
Infrastrukturen binder landet sammen, og den sørger også for, at vi slipper af med noget af den trængsel, vi allerede har fået skabt, men infrastrukturen er altså også forudsætningen for jobskabelse, vækst og bosættelse, og det er de tre vejetableringer rigtig gode eksempler på.
Det fik vi løst i rimelig grad, men alle ønsker har ikke kunnet imødekommes, hvilket der eksempelvis kan være tekniske eller økonomiske grunde til.
Men alt i alt er det lykkedes at finde gode, pragmatiske løsninger, der giver en bedre infrastruktur og forhindrer trængsel.
Jeg lægger mig helt op ad de meget tekniske gennemgange, som min ordførerkollega fra Socialdemokratiet kom med omkring de enkelte projekter, og jeg kan til slut sige, at Venstre støtter forslaget.
Kenneth Fredslund Petersen (DD), 2023-10-26:
Tak, formand.
Dette er et forslag om udbygning af motorvej E20/E45 ved Kolding, anlæg af Kalundborgmotorvejens tredje etape og udbygning af rute 15, Ringkøbing-Herning.
Udbygningen af motorvej E20/E45 omkring Kolding er et meget ventet projekt for området langs hele den rute.
Der er her tale om væsentlige forbedringer set i lyset af de store trængselsproblemer, vi har set vokse konstant.
Det stemmer vi selvfølgelig for i Danmarksdemokraterne.
Anlægget af Kalundborgmotorvejen og at koble Vestsjælland på motorvejsnettet anser vi for endnu en positiv og vigtig udvidelse i forhold til Kalundborg og områdets meget erhvervsliv
samt ikke mindst for den almene personbilstrafik langs hele ruten.
Jeg vil også gerne benytte lejligheden til at gøre opmærksom på de mange henvendelser og bekymringer, der har været i lokalområdet, vedrørende bl.a. tilkørselsramper, der bør overvejes ændret eller flyttet, inden det er for sent.
Her tænker jeg på Bjergsted og andre lokale udfordringer forbundet med udbygningen.
Jeg er enig i udlægningen fra ordføreren for SF, nemlig at der har været et stort forarbejde og gode argumenter, så jeg vil opfordre til, at der bliver kigget på de ting, der bliver nævnt her.
Sidst, men ikke mindst, er der udbygningen af rute 15, Ringkøbing-Herning, til en 2+1-vej, der vil være en kæmpe lettelse for de mange, der i årevis har kørt bag en vindmølletransport på vej til og fra deres daglige gerninger.
Det er endnu en milepæl, vi i Danmarksdemokraterne har kæmpet for, og en milepæl, der støtter op om den grønne produktion og det lokale erhvervsliv.
Og det er igen som nævnt til stor lettelse og glæde for de mange lokale.
Jeg vil dog bruge lejligheden til at nævne en bekymring omkring de mange skoleelever, der skal passere, bl.a. ved Varde.
Det er trods alt vores unge mennesker og børn, der skal passere en trafikeret vej.
Så vil jeg på vegne af Danmarksdemokraterne gerne gøre opmærksom på, at vi er meget glade for, at forligskredsen bag aftalen om infrastrukturplan 2035, som vi jo desværre endnu ikke er med i, har taget hånd om og fundet løsninger på de udfordringer, der var ekstraordinære omkring bl.a. Kalundborgmotorvejen og rute 15, Ringkøbing-Herning-vejen.
Med det vil jeg sige, at vi støtter forslaget.
Kim Edberg Andersen (NB), 2023-10-26:
Nu er det heldigvis sådan, at Nye Borgerlige jo har løsninger på i hvert fald de fleste af de problemstillinger.
Man kan sige, at i forhold til de unge skal vi jo bare sørge for, at de kan få lov til at køre bil noget tidligere; i forhold til de fattige skal vi jo bare fjerne afgifterne på bilerne.
Med hensyn til de ældre er jeg fuldstændig enig med fru Jette Gottlieb i, at de selvfølgelig skal have mulighed for at blive transporteret rundt, og der skal vi jo have noget af det, vi talte om før, nemlig en liberalisering af taxiloven.
Og dem, som af klimabetingede grunde ikke har lyst til at køre i en bil, skal have lov til at gå lige nøjagtig derhen, hvor de har lyst.
Christina Olumeko (ALT), 2023-10-26:
Tak for spørgsmålet.
Så forstår jeg det bedre.
Så det er rigtigt nok, at en jævn hastighed er bedst, når vi skal transportere ting rundt.
Det synes jeg bare ikke opvejer den CO 2 -udledning, der vil være ved at anlægge projekterne, og også den CO 2 -udledning, der vil være, ved at flere fremover vil køre i bil i fossile fartøjer i flere årtier på de her motorveje, før vi er kommet igennem med omstillingen.
Niels Flemming Hansen (KF), 2023-10-26:
Mange tak for det.
Det, som jeg spurgte om, var, at når vi nu udvider motorvejsnettet, får man jo en mere jævn hastighed på et lastvognstog.
Så når man nu transporterer f.eks. vindmøllevinger eller naceller rundt i landet, er det så ikke bedre, at vi har en jævn hastighed i stedet for sådan noget stop and go for et lastvognstog?
Christina Olumeko (ALT), 2023-10-26:
Jeg skal lige forstå spørgsmålet.
Spørger spørgeren, om vi skal sætte hastighedsgrænsen op, eller spørger spørgeren, om udbygningen af motorvejsnettet er nødvendig for, at lastbilerne kan køre uden at skulle bremse?
Jeg forstod bare ikke lige, hvad spørgsmålet var.
Niels Flemming Hansen (KF), 2023-10-26:
Mange tak for det, og mange tak for talen.
Vi er sådan set enige i, at klimabelastningen i Danmark jo virkelig er en stor udfordring og en udfordring, som vi skal italesætte.
Jeg kunne dog godt tænke mig at høre ordføreren i forhold til nogle konkrete eksempler.
Der er jo de tunge containere, der skal fra Kalundborg og ud på resten af Sjælland.
Der er også vindmølletransporterne på rute 15, og det går jeg ud fra at ordføreren er meget interesseret i at få til at køre i en gnidningsfri proces.
Men i forhold til sådan et lastvognstog, som kommer med en vindmøllevinge, og som skal køre stop and go hele tiden – langsomt og så med højere hastigheder osv. – er det så ikke bedre for klimaet at få en jævn hastighed på lastbilen, så den simpelt hen udleder mindre CO 2 , fordi den ikke skal gasse op og ned hele tiden?
Christina Olumeko (ALT), 2023-10-26:
Tak for ordet.
Alternativet kan ikke stemme for det her lovforslag.
Lovforslaget vil nemlig give transportministeren bemyndigelse til at udbygge motorvej E20 og E45 ved Kolding og bemyndigelse til at anlægge Kalundborgmotorvejens tredje etape, og så vil det give bemyndigelse til at udbygge rute 15 mellem Ringkøbing og Herning.
Vi står midt i et eskalerende klimakollaps, der kalder på omgående handling, og derfor er det fuldstændig uansvarligt at udbygge motorvejsnettet.
Faktisk er det her lovforslag jo en del af en større pakke af motorvejsprojekter, der er blevet aftalt i infrastrukturaftalen for 2035, hvor der i alt anlægges nye motorveje for 26 mia. kr.
Det er penge, som vi i stedet for bør bruge på at udbygge vores cykelnet.
Vi burde skabe bedre rammer for delebiler og samkørsel, og vi bør bruge pengene på at forbedre og udbygge vores offentlige transport.
Alternativet vil både i dag og fremover kæmpe for vores bæredygtige fremtid.
Det gælder både i forhold til det her lovforslag, men det gælder også andre fossile lovforslag, der hører fortiden til, og derfor vil jeg også på talerstolen benytte min taletid til at takke alle de mange grønne og progressive klimaaktivister, der arbejder og kæmper hver dag for, at vi trækker i nødbremsen og tager samfundet i en helt anden bæredygtig retning.
Herudover finder Alternativet det stærkt problematisk, at det her lovforslag behandler tre anlægsprojekter på en gang.
Det giver et yderst uoverskueligt og sammenblandet høringsmateriale på 160 sider, og det kan afholde borgere og organisationer fra at indsende høringssvar.
Vi mener, at store milliarddyre anlægsarbejder bør behandles separat.
Endelig hæfter vi os ved, at natur, biodiversitet og klima ikke er blevet prissat i beregningerne i det, der er blevet fremsat her.
Når man bygger, bør man også værdisætte den natur og den jordklode, som vi skader.
Det er ikke kun tidsbesparelser, der har en værdi for samfundet.
Det er også den jordklode, vi lever på, og jeg ser, at Transportministeriet i høringssvarene får sagt, at der ikke i dag er retningslinjer, der gør det muligt at prissætte natur, klima og biodiversitet.
Der må jeg altså bare sige, at så synes jeg, vi har et Transportministerium, som skal til at få opdateret deres egne beregninger.
Vi har i dag grønt bnp, og der er allerede lavet nogle formler, der gør det muligt for os at prissætte vores jordklode.
Der er mange forskere, der har givet deres eget bud på, hvordan det kan gøres.
Hvis vi skal mod et bæredygtigt samfund, kræver det en bæredygtig økonomi.
Det kræver, at vi værdisætter vores egen jordklode, sådan at når vi tager beslutninger, sikrer vi, at vi også har jordkloden med i vores overvejelser.
Derfor vil jeg gerne spørge transportministeren, når transportministeren kommer op på talerstolen senere, om transportministeren er påvirket af den del af høringssvaret omkring prissætning og værdisætning af vores natur, klima og biodiversitet, og om transportministeren vil tage handling, for at vi kan få nogle retningslinjer, der gør det muligt for embedsværket at prissætte de her ting.
Tak for ordet.
Nick Zimmermann (DF), 2023-10-26:
Tak for det.
Jeg vil sige, at fra Dansk Folkepartis side er vi selvfølgelig rigtig glade for at stå her i dag og førstebehandle det her forslag.
Dansk Folkeparti har jo i mange år kæmpet for at få Kalundborgmotorvejen afsluttet.
Kalundborgmotorvejens tredje etape var jo sådan set med i den aftale om infrastruktur, som Dansk Folkeparti indgik med den daværende VLAK-regering tilbage i 2019, og heldigvis kom tredje etape også med i infrastrukturplanen for 2035, som Dansk Folkeparti jo også er en del af.
Det er rigtig vigtigt for det nordvestsjællandske område, at vi nu langt om længe får anlagt tredje etape af den her motorvej, og vi er meget glade for, at det er en hel motorvej, vi får.
Da Vejdirektoratet i foråret bedyrede, at der ikke var penge til hele projektet, og at strækningen mellem Jyderup og Bjergsted måtte fastholdes som en motortrafikvej, slog vi i Dansk Folkeparti hurtigt fast, at det selvfølgelig var fuldstændig uacceptabelt.
Nu har vi i flere årtier kæmpet for en motorvej hele vejen fra Kalundborg, og så skulle borgerne i Nordvestsjælland ikke nøjes med en halvfærdig løsning.
Kalundborg er en by med en enorm udvikling.
Mærsk har anlagt en stor terminal ved Kalundborg Havn, og Novo Nordisk investerer i øjeblikket 18 mia. kr. i en udvidelse af deres fabriksanlæg i Kalundborg.
Det er vigtigt, at forbindelserne til resten af Sjælland og hovedstadsområdet bliver opgraderet.
Etableringen af Kalundborgmotorvejens tredje etape vil også sikre den positive udvikling, som Kalundborg by jo har været inde i, og den spreder sig selvfølgelig rundtomkring til hele det nordvestsjællandske område.
Vi er også meget glade for, at den meget tiltrængte udbygning fra seks til otte spor af motorvejen uden om Kolding bliver realiseret.
87.000 bilister passerer hver evig eneste dag afkørsel 62 og 63 på E20 og E45 i begge retninger, så man kan vist rolig sige, at der er brug for udbygningen af den her del af den sønderjyske motorvej.
Der er vi også rigtig glade for, at vi er med i udbygningsloven.
Dansk Folkeparti er også glade for, at vi er med i udrulningen af rute 15 mellem Ringkøbing og Messemotorvejen.
Det er især vigtigt for os at sikre, at der bliver etableret nye lokalveje på strækningen, der muliggør, at man stadig kan krydse rute 15.